Ametiste, robyne en oniks te kies en te keur	deur admin
Phyllis Green besoek ‘n juwele mark met ‘n verskil.
Daar aangekom, ontmoet ek vir Maria en Peter Furmeier. Hulle is die eienaars. Hulle wys my eers die indrukwekkende vertoonlokaal, voor ons buite na die markarea gaan kyk. Dis ‘n baie interessante opset, want daar is selfs ‘n myn waarin jy kan afgaan om te kyk hoe die stene ge-ert(is dit wat mens dit noem?) word. Hou verby. Ek kry engtevrees en het maar bogronds gebly, dankie.
Ek vra Maria hoe hulle in die besigheid begin het. Sy vertel toe dat hulle 30 jaar gelede in Zambië gewoon het, want Peter het in die mynbedryf daar gewerk. Die lotte daar vra hom toe of hy in die plaaslike geld betaal wou word en of hy eerder met stene betaal wou word. Wat ‘n vraag! Hy kies toe stene, nie sommer enige stene nie, maar ametiste. Dié het hulle toe uitgevoer na Duitsland en so het ‘n hele besigheid begin. Soos Maria sê:” Alles het met ametiste begin en vandag nog bly dit ons brood en botter. Ons het lief geword vir stene.”
Helende krag van edelstene
Die ander interessante ding wat ek daar leer is dat al hierdie stene een of ander mediese eienskap het. Kwarts help teen bestraling en dis baie goed om ‘n groot ongeslypte rooskwarts kristal by jou rekenaar te sit. Ametiste word die gesteente van piëteit genoem en help genesing tydens slaap aan. Glo help dit om jaloesie en woede teen te werk en verminder ook angs en skuldgevoelens. Daar is ‘n paar naampies in my adresboekie wat kan doen met die klippie . . .
Om meer te weet van Gecko Jewellers e-pos: info@geckojewellers.co.za of skakel 011 468 1467